PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/39/2/1/104	Bratislava 27. novembra 2008	

Protimonopolný úrad Slovenskej republiky, odbor zneužívania dominantného postavenia v správnom konaní č. 0041/OZDP/2008 začatom dňa 23. 6. 2008 z vlastného podnetu voči mestu Stará Ľubovňa vo veci možného porušenia § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev 
a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov

rozhodol

1.	tak,  že mesto Stará Ľubovňa vyhlásením Koncepcie rozvoja mesta Stará Ľubovňa v oblasti tepelnej energetiky dňa 22. 11. 2007 ako zmeny a doplnku č. 8 k Všeobecne záväznému nariadeniu č. 19 z roku 1994 o územnom pláne sídelného útvaru mesta Stará Ľubovňa, v ktorom sa ustanovuje „Nepovoľovať nesystémové a nekoncepčné odpájanie sa bytových domov od systému CZT...“ 
a „Spôsob výstavby individuálnych zdrojov tepla v jednotlivých bytoch považovať za nesystémové a nekoncepčné riešenie, ktoré má negatívny vplyv na hospodárnosť prevádzky sústavy CZT a zároveň na tepelnú rovnováhu bytového domu ako celku. Výstavbu individuálnych zdrojov tepla umožniť iba v prípade, ak je v bytovom dome odpojených viac ako 50 % bytových jednotiek a za súhlasu všetkých vlastníkov bytového domu“ a jeho následnou aplikáciou, zjavnou podporou zvýhodňujúcou určitého podnikateľa obmedzilo súťaž v oblasti tepelnej energetiky na území mesta Stará Ľubovňa a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov,

2.	na základe § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za konanie uvedené v bode 1 výroku ukladá mestu Stará Ľubovňa peňažnú pokutu vo výške 10.000,- Sk, slovom desaťtisíc korún, ktorú je povinné uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793/8180, KS 1118, VS 200821104 vedený v Štátnej pokladnici.

Odôvodnenie:

Dňa 28. 1. 2008 boli Protimonopolnému úradu SR od Milana Salamona, Stará Ľubovňa a od Asociácie spotrebiteľských subjektov Slovenska, Ul. 17. novembra 14, 064 01 Stará Ľubovňa (ďalej len „oznamovatelia“) doručené podnety na prešetrenie správania sa mesta Stará Ľubovňa z dôvodu podozrenia na porušenie ustanovenia 
§ 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). V podnete oznamovatelia uviedli,  že mesto Stará Ľubovňa vytvára v stavebnom konaní umelé prekážky, bráni v súťaži a vytváraní ďalších zdrojov tepla na území mesta. Prijalo aj Koncepciu rozvoja mesta Stará Ľubovňa v oblasti tepelnej energetiky (ďalej len „Koncepcia rozvoja mesta v tepelnej energetike“), ktorá znemožňuje vytváranie iných zdrojov tepla. V prípade snahy o zriadenie vlastného zdroja tepla žiadateľ musí preukázať, že už bolo odpojených viac ako 50 % bytových jednotiek a súhlasili všetci vlastníci bytového domu a tým sa porušujú zásady hospodárskej súťaže. 

Protimonopolný úrad, odbor zneužívania dominantného postavenia (ďalej len „úrad“) vykonal prešetrovanie na trhu a na základe skutočností zistených v rámci prešetrovania začal podľa § 25 ods. 1 zákona dňa 23. 6. 2008 listom 
č. 2374/PMÚ SR/2008 z vlastného podnetu správne konanie č. 0041/ OZDP/2008 voči mestu Stará Ľubovňa. 

 Právna úprava

Zákon v § 2 ods. 1 písm. b) ustanovuje, že zákon sa vzťahuje na orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy.

V zákone č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) je v § 1 ods. 1 obec definovaná ako samostatný územný samosprávny a správny celok Slovenskej republiky. Obec združuje osoby, ktoré majú na jej území trvalý pobyt a je právnickou osobou, ktorá za podmienok ustanovených zákonom samostatne hospodári s vlastným majetkom 
a s vlastnými príjmami.

Obec samostatne rozhoduje a uskutočňuje všetky úkony súvisiace 
so správou obce a jej majetku, všetky záležitosti, ktoré ako jej samosprávnu pôsobnosť upravuje osobitný zákon, ak takéto úkony podľa zákona nevykonáva štát alebo iná právnická osoba alebo fyzická osoba. Podľa § 4 ods. 3 zákona o obecnom zriadení obec v rámci výkonu samosprávy usmerňuje ekonomickú činnosť v obci, 
a ak tak ustanovuje osobitný predpis, vydáva súhlas, záväzné stanovisko, stanovisko alebo vyjadrenie k podnikateľskej a inej činnosti právnických osôb a fyzických osôb 
a k umiestneniu prevádzky na území obce, vydáva záväzné stanoviská k investičnej činnosti v obci, obstaráva a schvaľuje územnoplánovaciu dokumentáciu sídelných útvarov a zón, koncepciu rozvoja jednotlivých oblastí života obce, obstaráva 
a schvaľuje programy rozvoja bývania a spolupôsobí pri utváraní vhodných podmienok na bývanie v obci. Obec môže vo veciach územnej samosprávy vydávať nariadenia (§ 6 ods. 1 zákona o obecnom zriadení).

Zákon č. 50/1976 Zb. o územnom plánovaní a stavebnom poriadku (stavebný zákon) ustanovuje, že stavebným úradom je obec. Pôsobnosť stavebného úradu je preneseným výkonom štátnej správy.

	Z uvedeného vyplýva, že mesto Stará Ľubovňa je orgánom (jednotkou) územnej samosprávy a úradom prešetrované konanie, ktoré je predmetom tohto správneho konania, uskutočňuje mesto v rámci výkonu samosprávy, resp. v rámci preneseného výkonu štátnej správy. Na základe toho možno konštatovať, že na mesto Stará Ľubovňa sa zákon vzťahuje. 

	Podľa § 25 ods. 3 písm. e) zákona účastníkom konania v prípade možného porušenia ustanovenia § 39 zákona je orgán štátnej správy, orgán územnej samosprávy alebo orgán záujmovej samosprávy. V prípade tohto správneho konania je teda účastníkom konania mesto Stará Ľubovňa ako orgán  (jednotka) územnej samosprávy.

Trh tepelnej energetiky v Starej Ľubovni 

Pojem „centrálny zdroj tepla“ nie je zadefinovaný, ale možno ho vykladať ako tepelné zariadenie alebo sústava tepelných zariadení, ktorá zabezpečuje dodávku tepla, príp. aj teplej úžitkovej vody pre viac odberateľov (objektov). Sústava centrálneho zásobovania teplom (ďalej len „CZT“) je sústava tvorená zdrojmi tepla (teplárňami, výhrevňami), primárnymi tepelnými rozvodmi, odovzdávacími stanicami tepla, sekundárnymi tepelnými rozvodmi a konečnými odberateľmi tepla. Do sústavy CZT je dodávané teplo vo forme horúcej vody, resp. pary, na základe požiadaviek konečných odberateľov tepla pre vykurovanie, vzduchotechniku, teplú úžitkovú vodu, resp. pre technologické účely. Primárne médium sa prostredníctvom primárnych rozvodov tepla dostáva do odovzdávacích staníc tepla, kde sa ďalej transformuje na nižšie parametre, ktoré sa prostredníctvom sekundárnych rozvodov distribuujú konečným odberateľom tepla vo forme teplej vody pre vykurovanie a teplej úžitkovej vody. Dodávka a množstvo dodávaného tepla pri väčších sústavách CZT je riadené dispečingom, ktorý na základe vývoja počasia, zmluvných vzťahov medzi výrobcom a odberateľom, resp. medzi spoločnosťami dodávajúcimi do tej istej sústavy, nasadzuje jednotlivé zdroje do sústavy CZT.  

	Na území Starej Ľubovne pôsobia ako výrobcovia tepla pre bytový fond spoločnosti Slobyterm spol. s r.o., Levočská 20, 06401 Stará Ľubovňa, IČO 31 719 104 (ďalej len „Slobyterm, spol. s r.o.“), OSBD, Okružná 15, 064 01 Stará Ľubovňa, IČO 31 673 821 (ďalej len „OSBD“), Spoločenstvá bytových domov (SBD), a ďalších viac ako 20 organizácií, ktoré prevádzkujú stredný zdroj znečistenia a vyrábajú teplo pre vlastnú potrebu a organizácie v prenájme. 

Spoločnosti, ktoré na území mesta dodávajú tepelnú energiu sú hlavne Slobyterm, spol. s r.o. a OSBD. Do systému centrálneho zásobovania teplom dodáva tepelnú energiu spoločnosť Slobyterm, spol. s r.o.

Spoločnosť Slobyterm, spol. s r.o. pôsobí na trhu výroby a dodávky tepla na území Starej Ľubovne od roku 1996. Jej 100 % vlastníkom je mesto Stará Ľubovňa. Hlavnou činnosťou spoločnosti je výroba tepla a teplej úžitkovej vody pre bytové domy, fyzické osoby - podnikateľov, právnické osoby a pre verejný sektor. V súčasnosti spravuje na území mesta celkom 6 zdrojov tepla (plynových kotolní) s CZT, jednu domovú kotolňu a príslušnú distribučnú sieť tepelných rozvodov. Tepelné zdroje a tepelné rozvody sú vo vlastníctve spoločnosti Slobyterm, spol. s r.o. a vo vlastníctve mesta Stará Ľubovňa. 

Slobyterm, spol. s r.o. je  najväčším výrobcom tepla na území mesta 
a  dodávateľom tepla do systému CZT, prostredníctvom ktorého dodáva teplo pre cca 65 % bytového fondu v Starej Ľubovni. Teplom zásobuje 66 bytových domov (približne 2400 bytov) a 38 nebytových priestorov na území mesta (t.j. 74 % tvorí dodávka pre bytový fond a 26 % tvorí pre ostatné subjekty). Zásobované oblasti sú najmä sídliská Západ, Centrum a Východ. 

OSBD je výrobcom a dodávateľom tepla pre dva bytové domy, kde pomocou samostatných blokových kotolní zabezpečuje výrobu, rozvod, distribúciu a rozúčtovanie dodávky tepla konečným spotrebiteľom. U časti bytového fondu pôsobí len ako dodávateľ tepla, ktoré nakupuje od výrobcu Slobyterm, spol. s r.o.

Konanie mesta Stará Ľubovňa

Stavebný zákon ukladá obci schvaľovať územné plány obcí  a zón a obstarávať a schvaľovať územno-plánovaciu dokumentáciu obcí a zón a jej záväzné časti vyhlásiť všeobecne záväzným nariadením. Schválená územnoplánovacia dokumentácia je v určenom rozsahu záväzným alebo smerným podkladom na vypracovanie a schvaľovanie ďalšej územnoplánovacej dokumentácie, na územné rozhodovanie a na vypracovanie dokumentácie stavieb.

Pri územnoplánovacej činnosti sa využívajú existujúce dokumenty a súbory informácií, ktoré obsahujú informácie o území a z týchto dokumentov sa povinne využívajú aj odvetvové koncepcie a koncepcie rozvoja jednotlivých oblastí života obcí, ktoré schvaľuje obecné zastupiteľstvo.

Podľa § 31 ods. 1 písm. a) zákona o tepelnej energetike obec zabezpečuje vypracúvanie koncepcie rozvoja obce v tepelnej energetike v súlade s dlhodobou koncepciou Energetickej politiky Slovenskej republiky a v rozsahu metodického usmernenia Ministerstva životného prostredia SR, ak na jej území pôsobí dodávateľ alebo odberateľ, ktorý rozpočítava množstvo dodaného tepla konečnému spotrebiteľovi. Koncepcia rozvoja obce v tepelnej energetike sa po schválení obecným zastupiteľstvom stáva súčasťou záväznej časti územnoplánovacej dokumentácie obce.

Koncepcia rozvoja mesta v tepelnej energetike pre mesto Stará Ľubovňa bola vypracovaná spoločnosťou ENECO, s.r.o., Kpt. Nálepku 2, 080 01 Prešov, IČO 364 680 02 (ďalej len „Eneco, s.r.o.“) v júni 2006 na objednávku mesta Stará Ľubovňa a v spolupráci so spoločnosťou Slobyterm, spol. s r.o. ako hlavným výrobcom tepla v meste a správcovskými spoločnosťami bytového fondu v meste Stará Ľubovňa. Jej spracovanie vychádza z dlhodobej koncepcie Energetickej politiky Slovenskej republiky a z metodického usmernenia Ministerstva hospodárstva SR č. 952/2005-200, ktorým sa určuje postup pre tvorbu koncepcie rozvoja obcí v oblasti tepelnej energetiky.  Úlohou spracovania Koncepcie rozvoja mesta bolo vytvorenie podmienok pre systémový rozvoj sústav tepelných zariadení na území obce s cieľom zabezpečiť spoľahlivosť a bezpečnosť dodávky tepla, hospodárnosť pri výrobe, rozvode a spotrebe tepla ma princípe trvale udržateľného rozvoja, s dôrazom na ochranu životného prostredia a v súlade so zámermi energetickej politiky SR a nadväznými legislatívnymi predpismi v oblasti energetiky. 

V pôvodnom návrhu, ktorý vypracoval riešiteľ koncepcie spoločnosť Eneco, s.r.o. a ktorý bol prerokovaný s verejnosťou, štátnymi orgánmi a posúdený Krajským stavebným úradom v Prešove, nebol úradom posudzovaný bod 8 (t.j. „Spôsob výstavby individuálnych  zdrojov tepla v jednotlivých bytoch považovať za nesystémové a nekoncepčné riešenie, ktoré má negatívny vplyv na hospodárnosť prevádzky sústavy CZT a zároveň na tepelnú rovnováhu bytového domu ako celku. Výstavbu individuálnych zdrojov tepla umožniť iba v prípade, ak je v bytovom dome odpojených viac ako 50 % bytových jednotiek a za súhlasu všetkých vlastníkov bytového domu.“) uvedený.  Tento bod bol doplnený poslancami mestského zastupiteľstva pri predbežnom prerokovaní koncepcie a následne schválený v mestskom zastupiteľstve. Zaradenie tohto bodu do Koncepcie rozvoja mesta v tepelnej energetike bolo zdôvodnené najmä potrebou prijatia určitého kritéria pri posudzovaní výhodnosti technického riešenia z pohľadu bytového domu ako celku. 

Podľa vyjadrenia mesta, negatívny dopad tohto kroku na ostatných spoluvlastníkov bytového domu je iný ak je v bytovom dome už odpojených napr. 
50 – 70 % bytových jednotiek, ako keď požiada o odpojenie jediný záujemca v bytovom dome. Tam, kde je rozsah záujmu o individuálny zdroj tepla malý, je ekonomickejšie napojenie na CZT a kde je záujem o individuálny zdroj tepla väčší a v bytovom dome je napr. odpojených od CZT už viac ako 50 % bytov, je účelnejšie a hospodárnejšie pre všetkých bývajúcich v bytovom dome, aby postupne celý bytový dom prešiel na individuálne vykurovanie, čomu mesto podľa svojho vyjadrenia, nebráni. Zároveň však mesto priznáva, že toto ustanovenie ide nad rámec § 14 zákona č. 182/93 Z.z., ktorý okrem iného ustanovuje, že vlastník bytu v dome má právo a povinnosť hlasovaním rozhodovať ako spoluvlastník o spoločných častiach domu a spoločných zariadeniach domu, spoločných nebytových priestoroch, príslušenstve a pozemku.  

Ustanovenie § 27 ods. 3 stavebného zákona uvádza, že obec schvaľuje územnoplánovaciu dokumentáciu a jej záväzné časti vyhlasuje všeobecne záväzným nariadením. Keďže podľa § 31 ods. 1 písm. a) zákona o tepelnej energetike sa Koncepcia rozvoja obce v tepelnej energetike po schválení obecným zastupiteľstvom stáva súčasťou záväznej časti územnoplánovacej dokumentácie obce, obec je povinná vyhlásiť ju všeobecne záväzným nariadením. Mesto Stará Ľubovňa vyhlásilo Koncepciu rozvoja mesta v tepelnej energetike dňa 22. 11. 2007 ako zmenu a doplnok č. 8 k Všeobecne záväznému nariadeniu č. 19 z roku 1994 o územnom pláne sídelného útvaru mesta Stará Ľubovňa (ďalej len „VZN č. 19“),  pričom táto zmena nadobudla účinnosť dňa 7. 12. 2007.

Všeobecne záväzné nariadenie obce je podľa stavebného zákona súčasťou územnoplánovacej dokumentácie, ako záväzný podklad na územné rozhodovanie a na vypracovanie dokumentácie stavieb. Podľa § 39 stavebného zákona v územnom rozhodnutí vymedzí  stavebný úrad aj podmienky, ktorými sa zabezpečia záujmy spoločnosti v území, najmä súlad s cieľmi a zámermi územného plánovania. 

Malý zdroj znečistenia ovzdušia je definovaný v § 3 ods. 2 zákona č. 478/2002 Z.z. o ochrane ovzdušia a ktorým sa dopĺňa zákon č. 401/1998 Z. z. o poplatkoch za znečisťovanie ovzdušia v znení neskorších predpisov (zákon o ovzduší) v znení neskorších predpisov ako stacionárny zdroj, ktorý je  z hľadiska miery vplyvu technologického procesu na ovzdušie alebo podľa rozsahu znečisťovania ovzdušia technologickým  celkom nepatriacim do kategórie veľkých zdrojov a stredných zdrojov. Zväčša sa jedná o stacionárne zariadenie s tepelným príkonom nižším ako 0,3 MW spaľujúcim fosílne palivá. Na takýto zdroj je možné napojiť do 30 bytov v závislosti od veľkosti, účelu, stavebného materiálu, stavebno-technologického vyhotovenia, veľkosti tepelných strát a pod. 

Na území  mesta Stará Ľubovňa sa nachádza asi 80 malých zdrojov znečisťovania ovzdušia, ktoré prevádzkujú právnické osoby,  ktorých povolenie podliehalo rozhodnutiu mesta a asi 958 malých zdrojov znečisťovania ovzdušia, ktoré vyrábajú teplo pre fyzické osoby odpojené od centrálneho zdroja znečisťovania ovzdušia, čo predstavuje asi 32 % bytových jednotiek v meste. Výstavbu stredných zdrojov znečisťovania ovzdušia povoľuje Obvodný úrad životného prostredia v Starej Ľubovni a takýchto stredných zdrojov je na území mesta v prevádzke 28. V meste sa nenachádza žiadny veľký zdroj znečisťovania ovzdušia. 

Podľa § 54 stavebného zákona stavby, ich zmeny a udržiavacie práce na nich sa môžu uskutočňovať iba podľa stavebného povolenia alebo na základe ohlásenia stavebnému úradu. Nový zdroj môže byť umiestnený v novej stavbe, alebo v už existujúcej stavbe. V prípade už existujúcej stavby môže ísť  napr. o zmenu v užívaní stavby, ktorá je spojená so zmenou stavby, kedy sa vyžaduje stavebné povolenie, alebo o zmenu v užívaní stavby, ktorá je spojená so zmenou stavby spočívajúcou v stavebných úpravách, kedy stavebný úrad vydáva rozhodnutie o zmene vo využití stavby so súhlasom vykonať stavebné úpravy spojené s touto zmenou využitia. 

Mesto Stará Ľubovňa pri svojej rozhodovacej činnosti v rámci povoľovania individuálnych zdrojov tepla uplatňuje Koncepciu rozvoja mesta v tepelnej energetike, ktorá bola prijatá ako zmena a doplnok územného plánu mesta, ako aj VZN č. 19, ktorým bola vyhlásená, nakoľko tieto dokumenty sú v stavebnom konaní pre mesto záväzné. Pri rozhodovaní o vydaní stavebného povolenia na nový individuálny zdroj tepla tak stavebný úrad, okrem iného, požaduje od navrhovateľa aj predloženie zápisnice zo zhromaždenia vlastníkov bytov a nebytových priestorov, ako aj záväzného stanoviska mesta k umiestneniu malého zdroja znečistenia. V tomto stanovisku mesto posúdi investičný zámer z pohľadu jeho súladu s VZN 
č. 19, teda ako sú splnené jednotlivé body záväznej časti územného plánu - záväznej časti koncepcie a uvedie podmienky súhlasu. Na základe získaných podkladov stavebný úrad prerokuje predložený návrh s účastníkmi konania ako aj dotknutými orgánmi, posúdi ich námietky, ktorým môže vyhovieť alebo ich zamietnuť a vydá rozhodnutie. 

Koncepcia rozvoja mesta v  tepelnej energetike bola vyhotovená v júni 2006. Od júna  2006 až do novembra 2007, kedy bola schválená všeobecne záväzným nariadením, bolo na stavebný úrad podaných 29 žiadostí o odpojenie sa z CZT, z toho 27 bolo vybavených kladne. V tomto období stavebný úrad nevyžadoval pri vydávaní stavebných povolení splnenie podmienok Koncepcie rozvoja mesta v tepelnej energetike, tie sa vyžadovali až po jej schválení Mestským zastupiteľstvom, t.j. od 22. 11. 2007. Od tohto dátumu  rozhodoval stavebný úrad v Starej Ľubovni o 3 žiadostiach o vydanie stavebného povolenia týkajúce sa odpojenia bytových jednotiek od centrálneho zdroja vykurovania.  Jedna žiadosť bola vybavená kladne, pretože navrhovateľ splnil podmienky VZN č. 19, druhá žiadosť bola vybavená kladne až po zrušení rozhodnutia a vrátení veci na nové konanie a to v dôsledku toho, že žiadosť bola podaná ešte pred účinnosťou VZN 
č. 19, preto ho v danom prípade neaplikovali a pri tretej žiadosti bolo konanie zastavené z dôvodu, že žiadateľ nepredložil súhlasné stanovisko mesta v súlade s VZN č. 19. 

V prípade žiadosti o stavebné povolenie podanej JUDr. Dušanom Kormanikom na rozšírenie plynofikácie na Mierovej ulici v Starej Ľubovni stavebný úrad  skúmal, či sú splnené podmienky uvedené vo VZN č. 19. Návrh na vydanie rozhodnutia bol navrhovateľom podaný dňa 26. 11. 2007, teda v čase, kedy už bola Koncepcia rozvoja mesta v tepelnej energetike schválená Mestským zastupiteľstvom (aj keď ešte nebola účinná - účinnosť nadobudla až 7. 12. 2007), no stavebný úrad už v tom čase posudzoval, či je v bytovom dome odpojených od centrálneho zdroja vykurovania viac ako 50 % bytových jednotiek a či vlastníci bytov v danom bytovom dome vyjadrili s odpojením predmetného bytu svoj súhlas. V čase rozhodovania bolo v bytovom dome 32 bytových jednotiek,  z ktorých bolo odpojených 24 bytových jednotiek a navrhovateľ predložil stopercentný súhlas vlastníkov bytov s  odpojením jeho bytu od centrálneho zdroja vykurovania. Stavebný úrad preto rozhodol v prospech navrhovateľa a v tomto prípade vydal stavebné povolenie na rozšírenie plynofikácie daného bytu.

Peter Duchnický a Alžbeta Duchnická žiadali stavebný úrad v Starej Ľubovni o zmenu v užívaní stavby, zriadenie samostatného plynového vykurovania a odpojenie z centrálneho zdroja vykurovania na Okružnej ulici. O vydanie stavebného povolenia požiadali dňa 7. 11. 2007, pričom k žiadosti predložili súhlasné záväzné stanovisko mesta Stará Ľubovňa zo dňa 9. 11. 2006, ktoré mesto vypracovalo ako dotknutý orgán v zmysle zákona o ovzduší. Počas stavebného konania však nadobudla účinnosť Koncepcia rozvoja mesta v tepelnej energetike a tak si stavebný úrad vyžiadal predloženie dokladu, či je predpokladaný zámer v súlade s Energetickou koncepciou mesta Stará Ľubovňa – stanovisko v zmysle VZN č. 19. Nové záväzné stanovisko  mesta bolo vydané dňa 28. 1. 2008. V tomto stanovisku vyjadrilo mesto nesúhlas s realizáciou stavby s odvolaním sa na VZN 
č. 19, pretože v bytovom dome nebolo odpojených viac ako 50 % bytov. Stavebný úrad rozhodol dňa 29. 1. 2008 o zastavení stavebného konania, pretože navrhovateľ neodstránil nedostatky v podaní. V odvolacom konaní však bolo toto rozhodnutie Krajským stavebným úradom v Prešove zrušené a vec vrátená stavebnému úradu na nové konanie. V novom konaní už stavebný úrad bral do úvahy pôvodné súhlasné záväzné stanovisko mesta Stará Ľubovňa zo dňa 9. 11. 2006, z dôvodu, že  navrhovateľ podal svoju žiadosť o zmenu v užívaní stavby už dňa 6. 11. 2006, teda pred účinnosťou VZN č. 19 a vydal stavebné povolenie.  Stavebník tiež predložil súhlasné stanovisko nadpolovičnej väčšiny vlastníkov bytov a nebytových priestorov. 

Konanie v prípade Antona Kapitančíka, ktorý dňa 14. 1. 2008 žiadal o povolenie zmeny stavby – plynoinštaláciu b.j. č. 15 na Okružnej ulici v Starej Ľubovni, stavebný úrad prerušil  až do predloženia nového záväzného stanoviska mesta Stará Ľubovňa na povolenie stavby malého zdroja znečisťovania. Keďže navrhovateľ nedostatky podania neodstránil, stavebné konanie bolo zastavené.

V rámci stavebného konania si príslušný stavebný úrad má podľa § 62 ods. 3  stavebného zákona  zabezpečiť stanoviská dotknutých orgánov, ktorým je aj mesto. V rámci svojej činnosti vydalo mesto Stará Ľubovňa od účinnosti VZN č. 19  dve takéto stanoviská. V prípade žiadosti Petra Duchnického a Alžbety Duchnickej v stanovisku zo dňa 28. 1. 2008 uviedlo, že „Mesto Stará Ľubovňa nesúhlasí s umiestnením predmetnej stavby z dôvodu, že žiadateľ nespĺňa podmienky uvedené vo Všeobecne záväznom nariadení č. 19 o územnom pláne sídelného útvaru mesta Stará Ľubovňa v znení jeho zmien a doplnkov. Mesto Stará Ľubovňa schválilo zmenu a doplnok č. 8  ÚPN – SÚ Stará Ľubovňa o koncepcii rozvoja mesta Stará Ľubovňa v oblasti tepelnej energetiky dňa 22. 11. 2007. V  záväznej časti bod 8 je uvedené, že Spôsob výstavby individuálnych zdrojov tepla v jednotlivých bytoch považovať za nesystémové a nekoncepčné riešenie, ktoré má negatívny vplyv na hospodárnosť prevádzky sústavy CZT a zároveň na tepelnú rovnováhu bytového domu ako celku. Výstavbu individuálnych zdrojov tepla umožniť iba v prípade, ak je v bytovom dome odpojených viac ako 50 % bytových jednotiek a za súhlasu všetkých vlastníkov bytového domu. V bytovom dome na ul. Mierová 68 je umiestnených 112 bytových jednotiek,  z toho s vlastným (odpojených) ústredným vykurovaním 35, t.j. 31 %, t.j. menej ako 50 %.“. Toto stanovisko nakoniec v stavebnom konaní nebolo možné použiť, pretože navrhovatelia podali svoju žiadosť o vydanie stavebného povolenia ešte pred účinnosťou VZN č. 19, ku ktorej priložili aj predchádzajúce kladné stanovisko mesta (viď vyššie), no napriek tomu toto stanovisko zo dňa 28. 1. 2008 odráža postup, ktorý mesto aplikuje po prijatí VZN č. 19. 

Druhé záväzné stanovisko podľa § 62 ods. 3  stavebného zákona vydalo mesto Stará Ľubovňa v prípade navrhovateľky Pivónie Špesovej k umiestneniu stavby malého zdroja znečisťovania ovzdušia v bytovom dome na Mierovej ulici v Starej Ľubovni. Aj v tomto prípade mesto vo svojom záväznom stanovisku uviedlo, že nesúhlasí s umiestnením predmetnej stavby z dôvodu, že „žiadateľ nespĺňa podmienky uvedené vo Všeobecnom záväznom nariadení č. 19“, keďže v „bytovom dome na ul. Mierová 32 je umiestnených 48 bytových jednotiek, z toho s vlastným (odpojených) ústredným vykurovaním 4. t.j. 8,3 %, čo je menej ako 50 %.“.

Ustanovenie bodu 8 v predmetnom VZN č. 19, ktoré je dôvodom na vyslovenie nesúhlasu mesta s umiestňovaním malých zdrojov znečistenia ovzdušia v ich záväzných stanoviskách vydávaných podľa § 62 ods. 3  stavebného zákona, vykladá mesto ako doplnkové kritérium k bodu 7, ktorý je pre mesto rozhodujúci a ktorý znie: „Nepovoľovať nesystémové a nekoncepčné odpájanie sa bytových domov od systému CZT, v opačnom prípade je potrebné preukázať výhodnosť technického riešenia s minimálnym negatívnym dopadom na ostatných odberateľov.“. Uvedené ustanovenia používajú pojmy „byty“ a „bytové domy“, čo znamená, že pod tieto ustanovenia nespadajú rodinné domy, pri ktorých sa v prípade žiadosti o stavebné povolenie na body 7 a 8 neprihliada. Rovnako mesto postupuje v prípade výstavby nových bytov (nie nájomných, kde je investorom mesto), kde neurčuje ani nepresadzuje napojenie na CZT a technické riešenie zabezpečenia tepla v bytovom dome ponecháva v kompetencii investora a projektanta. 

Posúdenie konania mesta Stará Ľubovňa  

Ustanovenie § 39 zákona zakazuje orgánom štátnej správy pri výkone štátnej správy, orgánom územnej samosprávy pri výkone samosprávy a pri prenesenom výkone štátnej správy a orgánom záujmovej samosprávy pri prenesenom výkone štátnej správy, aby zjavnou podporou zvýhodňujúcou určitého podnikateľa alebo iným spôsobom obmedzovali súťaž. 

Hospodárska súťaž  spočíva vo vytvorení takého trhového prostredia, v ktorom majú výrobcovia možnosť voľne vstupovať na trh a ponúkať svoje výrobky 
a služby zákazníkom a zároveň spotrebitelia majú možnosť slobodného výberu  od koho služby a tovary nakúpia podľa ich ceny a kvality. Hospodárska súťaž zabezpečuje rivalitu a súťaženie medzi podnikateľmi. Výrobcovia a predajcovia medzi sebou súperia a snažia sa prostredníctvom vyššej kvality svojich produktov, nižších cien, či inováciami produktov a služieb získať čo najviac zákazníkov, ktorí si ich produkty kúpia. Súťaž tak napomáha efektívnemu fungovaniu trhu. Pri efektívnej súťaži trh vysiela podnikateľom jasný signál o tom, o ktoré tovary a služby majú spotrebitelia záujem. Ak však spotrebitelia nemajú možnosť slobodného výberu, dochádza k skresľovaniu a obmedzovaniu hospodárskej súťaže. 

Obce majú široké právomoci a v rámci výkonu samosprávy môžu, najmä prostredníctvom VZN, významne ovplyvňovať správanie sa podnikateľov na lokálnom trhu. Takýto zásah obce, ako orgánu samosprávy, môže v niektorých prípadoch zvyšovať prospech vybraných podnikateľov, v dôsledku čoho sa skreslí alebo obmedzí hospodárska súťaž na území obce. Podnikatelia, ktorí sú konaním alebo rozhodnutím obce zvýhodnení následne nemajú snahu o znižovanie cien, či nákladov, nemajú motiváciu zlepšovať poskytované služby alebo zvyšovať kvalitu svojich výrobkov. Situácia, keď podnikatelia nie sú nútení súťažiť o zákazníkov môže znamenať udržiavanie neefektívneho podnikateľa na trhu. 

Pre spotrebiteľov tepla v bytových domoch v meste Stará Ľubovňa by bolo alternatívou k odoberaniu tepla zo systému CZT vybudovanie malých zdrojov tepla. Toto je však možné len tam, kde už viac ako 50 % bytov prešlo na individuálne vykurovanie. Obyvatelia bytových domov, v ktorých je odpojených menej ako polovica bytov nemajú možnosť výberu a prakticky nemajú šancu získať stavebné povolenie na vybudovanie vlastného zdroja tepla. Mesto v takýchto prípadoch žiadosť o vydanie stavebného povolenia automaticky zamietne s odôvodnením nesúladu s VZN č. 19, ktorým bola vyhlásená Koncepcia rozvoja mesta v tepelnej energetike. Mesto pri vydávaní záväzného stanoviska na účely stavebného konania nepostupuje individuálne a nezohľadňuje objektívne predložený zámer, ale automaticky zamieta všetky žiadosti, ktoré nespĺňajú ustanovenie VZN č. 19 o odpojení viac ako 50 % bytov v bytovom dome. S uplatňovaním tohto ustanovenia začalo mesto bezprostredne po schválení zmeny a doplnku 8 k predmetnému VZN a to aj napriek tomu, že účinnosť nadobudlo až dňa 7. 12. 2007. Jeho striktná aplikácia tak spôsobuje, že  žiadny záujemca o vybudovanie vlastného zdroja tepla nemôže svoj zámer zrealizovať, pretože mesto jeho prípadnú žiadosť zamietne. 

Spotrebitelia tepla v meste Stará Ľubovňa, ktorí bývajú v bytových jednotkách majú obmedzenú možnosť slobodne si vybrať svojho dodávateľa tepla. V dôsledku presadzovania centralizovaného zásobovania teplom mestom je tak časť obyvateľov nútená odoberať teplo len zo systému CZT, a to bez ohľadu na cenu a kvalitu dodávok. Dodávateľ tepla do systému CZT v dôsledku toho nemusí o túto časť zákazníkov súťažiť, nemusí sa snažiť zlepšovať svoje služby, kvalitu a inovovať svoje výrobky a nemá na trhu konkurenciu. Táto situácia mu umožňuje dlhodobo udržať sa na trhu bez ohľadu na efektívnosť poskytovaných služieb, pretože súťaž na trhu je obmedzená. 

Spoločnosť dodávajúca teplo do CZT v meste Stará Ľubovňa získala v dôsledku konania mesta súťažnú výhodu. V dôsledku uplatňovania VZN 
č. 19, na základe ktorého mesto podporuje centralizovanú dodávku tepla, má zabezpečenú relatívne stabilnú odberateľskú základňu a teda aj istotu príjmu z predaja tepla na území mesta. Mesto Stará Ľubovňa má majetkový podiel v spoločnosti Slobyterm, spol. s r.o., je jej jediným vlastníkom a svojimi rozhodnutiami má tak mesto v stavebnom konaní možnosť zabezpečovať tiež svoj záujem spoločníka v obchodnej spoločnosti, ktorá je dodávateľom tepla do systému CZT v Starej Ľubovni.

Právne predpisy umožňujú, aby si každá obec v rámci výkonu samosprávy vypracovala vlastnú koncepciu rozvoja v jednotlivých oblastiach života obce, a teda aj v oblasti tepelnej energetiky, a aby v nej zohľadnila špecifiká svojho územia. Obec však pri vypracúvaní takejto koncepcie, ktorá sa má následne vyhlásiť všeobecne záväzným nariadením, musí dbať na to, aby dané všeobecne záväzné nariadenie bolo v súlade s právnymi predpismi vyššej právnej sily. Ak to tak nie je, obec za túto skutočnosť nesie právnu zodpovednosť. Dodržanie procesného postupu pri vypracúvaní a prijímaní VZN ešte nezaručuje, že jeho obsahová stránka bude v súlade s celým právnym poriadkom. Dodržiavanie, príp. realizovanie jedného právneho predpisu nesmie znamenať porušenie iného právneho predpisu s rovnakou alebo vyššou právnou silou. Úrad preto v tomto správnom konaní neposudzoval dodržanie procesného postupu mesta Stará Ľubovňa pri vypracúvaní VZN č. 19 a dokumentov, ktoré mu predchádzali, ale posudzuje súlad obsahovej stránky predmetného VZN, Koncepcie rozvoja mesta a postupu mesta pri ich aplikácii v stavebnom konaní so zákonom o ochrane hospodárskej súťaže.

Vyjadrenie sa k námietkam účastníka konania

V liste zo dňa 29. 7. 2008 účastník konania poukázal na fakt, že panelové bloky Lipa a Olympia, mali možnosť voľby zdroja tepla, odpojených je 100 % vlastníkov a šesť obytných domov, ktoré boli pôvodne vykurované neefektívnymi domovými kotolňami dostali súhlas na zriadenie individuálneho zdroja tepla. Túto skutočnosť  úrad nemohol vziať do úvahy, pretože tieto subjekty nežiadali o vydanie stavebného povolenia na vlastný zdroj tepla počas obdobia posudzovaného úradom v tomto správnom konaní, t.j. od prijatia zmeny a doplnku č. 8 k VZN č. 19 v decembri 2007.

Účastník konania tiež uviedol, že ani niektoré objekty vo vlastníctve mesta nie sú napojené na systém CZT. Táto skutočnosť však tiež nemôže byť úradom zohľadnená.  Možnosť voľby dodávateľa tepla  má byť zachovaná pre vlastníkov nehnuteľností, pričom ak je takýmto vlastníkom mesto, išlo o jeho voľbu napojiť sa alebo nenapojiť na systém CZT a táto jeho možnosť voľby nebola posudzovaným VZN č. 19 obmedzená. 

Dňa 7. 11. 2008 bola účastníkovi konania zaslaná Výzva pred vydaním rozhodnutia. Mesto Stará Ľubovna nevyužilo svoje právo a v stanovenej lehote 10 pracovných dní sa k Výzve pred vydaním rozhodnutia nevyjadrilo. 

Pokuta

Podľa § 38 ods. 3 zákona úrad za porušenie zákazu podľa § 39 zákona uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 2 000 000 Sk. 

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

Vychádzajúc z § 38 ods. 10 zákona úrad pri ukladaní pokuty posudzoval  závažnosť porušovania ustanovení zákona a dĺžku trvania porušovania ustanovení zákona. V rámci závažnosti porušovania sa berie do úvahy povaha porušenia, skutočný dopad na trh a tam, kde je to účelné veľkosť relevantného trhu. 

Podľa § 39 zákona môže dôjsť zo strany orgánu samosprávy k zvýhodneniu jedného podnikateľa alebo môže dôjsť k obmedzeniu súťaže iným spôsobom. V prípade mesta Stará Ľubovna bol zvýhodnený podnikateľ Slobyterm, spol. s r.o., pretože len tento podnikateľ dodáva na území mesta Stará Ľubovna teplo do systému CZT. Mesto prostredníctvom schválenia zmeny a doplnku č. 8 k VZN č. 19 v decembri 2007 a jeho následnej aplikácie pri rozhodovaní o žiadostiach o stavebné povolenie, zabezpečilo firme, ktorej je 100 %-ným vlastníkom súťažnú výhodu, ktorá spoločnosti Slobyterm, spol. s r.o. poskytuje istotu v podobe určitého stabilného počtu odberateľov  a  množstva predaného tepla, pretože pokiaľ v bytovom dome nie je odpojených viac ako 50 % bytov, mesto v stavebnom konaní žiadosť o stavebné povolenie na vybudovanie malého zdroja tepla automaticky zamietne. Mesto Stará Ľubovna schválením zmeny a doplnku č. 8 k VZN č. 19 a jeho následným uplatňovaním v praxi zamedzuje spotrebiteľom v bytových domoch, kde nie je odpojená nadpolovičná väčšina bytov, zriadiť si vlastné vykurovanie, odpojiť sa od systému CZT a neumožňuje výstavbu nových bytových kotolní, ktoré by boli alternatívou k odoberaniu tepla zo systému CZT. Administratívnou bariérou je tak posilnené postavenie podnikateľa dodávajúceho teplo do systému CZT, ktorý je vo vlastníctve mesta. Konkrétny podnikateľ je mestom zvýhodnený, pretože v dôsledku zásahu mesta získal súťažnú výhodu a zákazníkov, o ktorých by inak musel prostredníctvom konkurenčných nástrojov súťažiť.

Mesto svojím nariadením uprednostňujúcim centralizovanú dodávku tepla a jeho následnou aplikáciou vytvorilo umelú administratívnu bariéru vstupu na trh. Spotrebitelia odoberajúci teplo zo systému CZT nemôžu ukončiť zmluvu o dodávke tepla a odpojiť sa z tohto systému, pokiaľ tak už neurobila viac ako polovica ich susedov v bytovom dome. Ak by sa odpojili, mesto by im nevydalo stavebné povolenie na zmenu v užívaní stavby spočívajúcu vo vybudovaní vlastného vykurovania a výstavbu kotolne, v dôsledku čoho by zostali bez dodávky tepla. Spotrebitelia v takýchto bytových domoch tým stratili možnosť voľby a nemôžu sa sami rozhodnúť a zvoliť si  dodávku tepla, ktorá by im poskytovala najlepšie podmienky odberu. Naopak, sú nútení zostať v systéme CZT, bez ohľadu na jeho efektívnosť, kvalitu, cenu alebo iné odberné podmienky. 

V dôsledku takto nastavených podmienok na získanie stavebného povolenia vznikla v meste Stará Ľubovňa situácia, kedy je časť obyvateľov nútená zostať v systéme CZT, bez ohľadu na ich vôľu, v dôsledku čoho majú spotrebitelia tepla v meste obmedzenú možnosť budovania malých zdrojov tepla - bytových kotolní. Spotrebiteľom, ktorí podajú žiadosť o vydanie stavebného povolenia na vybudovanie plynovej kotolne, príp. na zmenu plynoinštalácie na vlastné vykurovanie s plynovým kotlom, a nepreukážu, že v ich bytovom dome bol už odpojený dostatočný počet odberateľov a že všetci obyvatelia bytového domu s ich odpojením súhlasia, bude ich žiadosť zamietnutá. Možnosť získavať teplo z vlastného zdroja je tak pre túto skupinu obyvateľov úplne vylúčená, príp. je viazaná na konanie susedov daného spotrebiteľa, ktoré podmieňuje možnosť získania stavebného povolenia. Súťaž na trhu s tepelnou energiou v meste Stará Ľubovňa je teda od nadobudnutia účinnosti zmeny a doplnku č. 8 k VZN č. 19 obmedzená.

Mesto Stará Ľubovna vykonáva svoju pôsobnosť, v rámci výkonu samosprávy a preneseného výkonu štátnej správy, len v rámci svojho katastrálneho územia. K obmedzeniu súťaže teda dochádza len na malom – lokálnom trhu, na trhu s tepelnou energiou v meste Stará Ľubovňa.

K porušovaniu ustanovení zákona dochádza od prijatia zmeny a doplnku 
č. 8 k VZN č. 19, t.j. od 22. 11. 2007. Predmetné VZN č. 19 je stále účinné a pre rozhodovanie mesta v stavebnom konaní záväzné. Posudzované konanie mesta Stará Ľubovňa je  trvajúcím správnym deliktom. Celková doba porušovania ustanovení zákona do dňa vydania rozhodnutia predstavuje obdobie približne jedného roka.  Ide teda o krátkodobé porušenie zákona. 

Úrad nezistil žiadne ďalšie skutočnosti, ktoré by odôvodňovali zvýšenie alebo zníženie uloženej pokuty. 

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia a mestu Stará Ľubovňa uložil za porušovanie ustanovení zákona pokutu vo výške 10.000,- Sk.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné Krajským súdom v Bratislave podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru
	zneužívania dominantného postavenia

Rozhodnutie sa doručí:
Mestský úrad Stará Ľubovňa
RNDr. Valent Jaržembovský
primátor mesta
Obchodná 1
064 01  Stará Ľubovňa